KOMISSION TÄYTÄNTÖÖNPANOPÄÄTÖS (EU) 2022/197,

annettu 17 päivänä tammikuuta 2022,

kaasuöljyn ja petrolin yhteisestä merkitsemisaineesta veron määräämiseksi

(tiedoksiannettu numerolla C(2022) 74)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kaasuöljyn ja lentopetrolin merkitsemisestä veron määräämiseksi 27 päivänä marraskuuta 1995 annetun neuvoston direktiivin 95/60/EY (1) ja erityisesti sen 2 artiklan 2 kohdan,

sekä katsoo seuraavaa:

(1) Sisämarkkinoiden moitteettoman toiminnan varmistamiseksi ja erityisesti verovilpin estämiseksi direktiivissä 95/60/EY säädetään yhdistetyn nimikkeistön (CN) sellaisen koodin 2710 00 69 kaasuöljyn ja sellaisen koodin 2710 00 55 petrolin tunnistamisessa käytettävästä yhteisestä merkintäjärjestelmästä, jotka on luovutettu kulutukseen valmisteveroa kantamatta tai joista kannetaan alennettua valmisteveroa. CN-koodi 2710 00 69 on jaettu koodeiksi 2710 19 43, 2710 19 46, 2710 19 47, 2710 19 48, 2710 20 11, 2710 20 16 ja 2710 20 19, jotta voidaan ottaa huomioon kaasuöljyn rikkipitoisuus ja biodieselin esiintyvyys kaasuöljyssä, kun taas CN-koodi 2710 00 55 on siirretty osaksi CN-koodia 2710 19 25 (2).

(2) Komission täytäntöönpanopäätöksessä (EU) 2017/74 (3) säädetään, että komission täytäntöönpanopäätöksessä 2011/544/EU (4) vahvistettu tuote, jonka kemiallinen nimi on N-etyyli-N-[2-(1-isobutoksietoksi)etyyli]-4-(fenyyliatso)aniliini, jäljempänä ’Solvent Yellow 124’, on direktiivissä 95/60/EY säädetty veron määräämisessä käytettävä yhteinen merkitsemisaine, jota sovelletaan sellaiseen kaasuöljyyn ja petroliin, josta ei kanneta täyttä, kyseisiin polttoaineena käytettäviin energiatuotteisiin sovellettavaa veroa.

(3) Täytäntöönpanopäätöksen (EU) 2017/74 2 artiklassa säädetään, että mainittua täytäntöönpanopäätöstä on tarkasteltava uudelleen viimeistään 31 päivänä joulukuuta 2021 siten, että otetaan huomioon merkitsemisjärjestelmien alalla tapahtunut kehitys sekä tarve torjua valmisteverottomien tai alennetun valmisteverokannan soveltamisalaan kuuluvien energiatuotteiden käyttöä vilpillisiin tarkoituksiin.

(4) Osana uudelleentarkasteluprosessia komissio julkaisi vuonna 2015 kiinnostuksenilmaisupyynnön tuotteista, jotka soveltuvat käytettäviksi kaasuöljyn ja petrolin merkitsemisaineena veron määräämiseksi (5). Komissio halusi yksilöidä merkitsemisaineen, joka on toimivampi tiettyjen ennalta määritettyjen arviointiperusteiden suhteen kuin tällä hetkellä käytettävä aine. Kaikkien ehdotettujen merkitsemisaineiden osalta komissio pyysi ja sai toimittajilta merkitsemisaineiden enimmäismyyntihinnan ja niiden vuotuiset indeksointimenetelmät.

(5) Toimittajien ehdottamia merkitsemisaineita tutkittiin perusteellisesti tekniseltä kannalta yhteisen tutkimuskeskuksen avustuksella, jotta selvitettäisiin, miten yleisimmät laittomat poistamistekniikat tehoavat niihin. Analyysin (6) mukaan tuote, jonka kaupallinen nimi on ACCUTRACE™ PLUS ja joka sisältää butoksibentseeniä, on suositeltavin merkitsemisaine.

(6) Komissio vahvisti direktiivin 95/60/EY uudelleentarkastelun yhteydessä vuonna 2019 (7), että yhteiset säännöt sellaisten polttoaineiden merkitsemisestä, joihin sovelletaan alennettuja valmisteverokantoja, ovat hyödyllisiä mutta että Solvent Yellow 124 -merkitsemisaineessa on puutteita, koska yleiset poistamismenetelmät tehoavat siihen. Arvioinnissa vahvistui, että Solvent Yellow 124 on korvattava vankemmalla merkitsemisaineella, jota ei voida poistaa.

(7) Neuvoston tulliyhteistyöryhmä (8) vahvisti nämä havainnot ja totesi, että polttoaineen pesu aiheutti myös vakavaa ympäristön pilaantumista, joka johtui rikkihapon, kloorihapon ja valkaisusaven kaltaisten kemikaalien käytöstä sekä jätetuotteiden ja öljylietteen laittomasta sijoittamisesta luontoon, maatalousmaalle tai yleisille teille.

(8) Näin ollen ACCUTRACE™ PLUS olisi Solvent Yellow 124:n sijasta vahvistettava direktiivissä 95/60/EY tarkoitetuksi veron määräämisessä käytettäväksi yhteiseksi merkitsemisaineeksi mainitussa direktiivissä säädetyin edellytyksin. Merkitsemisaineen määrä olisi asetettava yhdenmukaiselle vaihteluvälille, jotta helpotetaan vaatimustenmukaisuuden täytäntöönpanoa ja valvontaa kaikkialla unionissa.

(9) Jotta uusi merkitsemisaine voitaisiin ottaa sujuvasti käyttöön ja jotta jäsenvaltiot voisivat käyttää loppuun nykyisen Solvent Yellow 124 -merkitsemisaineen tämänhetkiset varastot, 24 kuukauden siirtymäkausi olisi sallittava. Siirtymäkauden aikana jäsenvaltioiden olisi sallittava, että sekä Solvent Yellow 124 että ACCUTRACE™ PLUS soveltuvat direktiivissä 95/60/EY tarkoitetuksi veron määräämisessä käytettäväksi yhteiseksi merkitsemisaineeksi.

(10) Vaikka ACCUTRACE™ PLUS on patenttisuojattu unionissa, sen saatavuus olisi varmistettava tarvittaessa lisenssisopimuksilla.

(11) Tällä päätöksellä ei vapauteta yrityksiä niille Euroopan unionin toiminnasta tehdyn sopimuksen 102 artiklassa määrätyistä velvoitteista.

(12) Tieteen tulevan kehityksen tarjoamat mahdollisuudet olisi otettava huomioon asettamalla määräaika tämän päätöksen uudelleentarkastelulle.

(13) Tätä päätöstä olisi tarkasteltava uudelleen milloin tahansa ennen kyseistä määräaikaa, jos todetaan, että ACCUTRACE™ PLUS aiheuttaa verovilppejä tai terveys- tai ympäristöhaittoja.

(14) Sen vuoksi täytäntöönpanopäätös (EU) 2017/74 olisi kumottava.

(15) Tässä päätöksessä säädetyt toimenpiteet ovat valmisteverokomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Tämän päätöksen liitteessä eritelty ACCUTRACE™ PLUS on direktiivissä 95/60/EY säädetty kaikkien 2710 19 43, 2710 19 46, 2710 19 47, 2710 19 48, 2710 20 11, 2710 20 16 ja 2710 20 19 kaasuöljyjen sekä CN-koodin 2710 19 25 petrolin merkitsemisessä käytettävä yhteinen merkitsemisaine veron määräämiseksi. Jäsenvaltioiden on asetettava merkitsemisaineen ACCUTRACE™ PLUS määräksi vähintään 12,5 litraa kohti ja enintään 18,75 milligrammaa energiatuotelitraa kohti. Tämä vastaa merkitsemisaineen määrää, joka on vähintään 9,5 milligrammaa butoksibentseeniä litraa kohti ja enintään 14,25 milligrammaa butoksibentseeniä energiatuotelitraa kohti.

2 artikla Jäsenvaltiot saavat käyttää sekä Solvent Yellow 124- että ACCUTRACE™ PLUS -merkitsemisainetta direktiivissä 95/60/EY tarkoitettuna veron määräämisessä käytettävänä yhteisenä merkitsemisaineena 18 päivänä tammikuuta 2024 päättyvän siirtymäkauden aikana. Jos ne käyttävät Solvent Yellow 124 -merkitsemisainetta yhteisenä merkitsemisaineena kyseisen siirtymäkauden aikana, jäsenvaltioiden olisi vahvistettava merkitsemisaineen määräksi vähintään 6 milligrammaa ja enintään 9 milligrammaa Solvent Yellow 124 -merkitsemisainetta energiatuotelitraa kohti.

3 artikla Tätä päätöstä tarkastellaan uudelleen viimeistään 31 päivänä joulukuuta 2028 ottaen huomioon merkitsemisjärjestelmien alalla tapahtunut tekninen kehitys sekä tarve torjua valmisteverottomien tai alennetun valmisteverokannan soveltamisalaan kuuluvien energiatuotteiden käyttöä vilpillisiin tarkoituksiin. Uudelleentarkastelu tehdään aiemmin, jos todetaan, että ACCUTRACE™ PLUS aiheuttaa verovilppejä tai terveys- tai ympäristöhaittoja.

4 artikla Kumotaan täytäntöönpanopäätös (EU) 2017/74.

5 artikla Tämä päätös on osoitettu kaikille jäsenvaltioille.

Tehty Brysselissä 17 päivänä tammikuuta 2022. Komission puolesta Paolo GENTILONI Komission jäsen

(1) EYVL L 291, 6.12.1995, s. 46.

(2) Yhdistetyn nimikkeistön koodit ovat tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta 21 päivänä syyskuuta 2020 annetun komission täytäntöönpanoasetuksen (EU) 2020/1577 (EUVL L 361, 30.10.2020, s. 1) koodeja.

(3) Komission täytäntöönpanopäätös (EU) 2017/74, annettu 25 päivänä marraskuuta 2016, kaasuöljyn ja petrolin yhteisestä merkitsemisaineesta veron määräämiseksi (EUVL L 10, 14.1.2017, s. 7).

(4) Komission täytäntöönpanopäätös 2011/544/EU, annettu 16 päivänä syyskuuta 2011, kaasuöljyn ja petrolin yhteisestä merkitsemisaineesta veron määräämiseksi (EUVL L 241, 17.9.2011, s. 31).

(5) EUVL C 299, 11.9.2015, s. 28.

(6) https://publications.jrc.ec.europa.eu/repository/handle/JRC107206

(7) https://ec.europa.eu/taxation_customs/sites/taxation/files/fiscal-marking-report-2019.pdf

(8) https://data.consilium.europa.eu/doc/document/ST-6595-2020-INIT/en/pdf

Ks. loppuraportti toimenpiteestä 9.1.2.1 – ”Smuggling and illegal handling of mineral oils: Laundering (the removal of fiscal marker)”.